OIKEUSMINISTERIÖ
Lainvalmisteluosasto 
Yksityisoikeuden yksikkö

16.2.2011  

LAUSUNTO ADOPTIOLAINSÄÄDÄNNÖN UUDISTAMISESTA 

Lakiehdotus vaikuttaa hyvältä ja perustellulta uudistukselta. Tässä lausunnossa otetaan kantaa tarkemmin vain maistraattia suoranaisesti koskettavaan lainkohtaan. 

Ulkomaisen adoption tunnustamista ilman eri vahvistusta (69 §) on selkeytetty huomattavasti aikaisempaan säännökseen verrattuna, mutta vieläkin siihen jää hieman liikaa tulkinnanvaraisuutta. Pykälää voidaan soveltaa kun adoption hakijoilla on ulkomaisella valtiossa asuinpaikka ja jossa he ovat asuneet keskeytyksettä vähintään vuoden ajan välittömästi ennen adoptiota. 

Ehdotan asumisajaksi kahta vuotta. Tässä tilanteessa kahta vuotta lyhyemmän aikaa asuneiden adoptiot käsiteltäisiin vahvistusasioina hovioikeudessa ja muut asiat rekisteröitäisiin suoraan väestötietojärjestelmään asiassa vaadittavan selvityksen jälkeen maistraateissa. Kahden vuoden asumisaika on helpommin todistettavissa kun näin pitkä oleskeluaika on yleensä rekisteröitävä oleskelumaassa ja lisäksi myös poissaolo Suomesta on helpommin todistettavissa. Enemmän tulkinnanvaraiset asiat olisivat siis hovioikeudessa ja helpommin selvitettävät asiat maistraateissa. 

Vaihtoehtoisesti esitän, että edellä mainitut asiat (yli vuoden ulkomailla asuneiden adoptiot) keskitettäisiin 1-3 maistraattiin, jolloin asiantuntemusta ja kokemusta näiden asioiden käsitellystä kertyisi riittävästi yhteen maistraattiin. Näitä adoptioita ei vielä tällä hetkellä ole kovin montaa vuodessa. Muut ulkomaiset adoptioasiat voitaisiin rekisteröidä nykyiseen tapaan kaikissa maistraateissa. 

Ari Torkkel
maistraatin päällikkö